b'\n_START_ARTICLE_\nJudith Leyster\n_START_PARAGRAPH_\nJudita Leister (ol. Judith Leyster ar Leijster, 1609\xc2\xa0m. liepos 28 d.(?), Harlemas, Nyderlandai\xc2\xa0\xe2\x80\x93 1660\xc2\xa0m. vasario 10 d., Hemsted\xc4\x97)\xc2\xa0\xe2\x80\x93 XVII a. Nyderland\xc5\xb3 tapytoja. Vertinama reik\xc5\xa1mingiausia dailininke-moterimi tarp XVII oland\xc5\xb3 \xe2\x80\x9eaukso am\xc5\xbeiaus\xe2\x80\x9c tapytoj\xc5\xb3.\n_START_SECTION_\nBiografija\n_START_PARAGRAPH_\nJudita Leister gim\xc4\x97 1609 m. Harleme, pakrik\xc5\xa1tyta liepos 28 d. Jos t\xc4\x97vas Jan Willemsz vald\xc4\x97 alaus bravor\xc4\x85, pavadinimu Leyster. I\xc5\xa1 to kilo gimin\xc4\x97s pavard\xc4\x97. Nieko ne\xc5\xbeinoma apie Juditos mokslus. 1628 m. ji minima Harlemo menininke. I\xc5\xa1 kart po to \xc5\xa1eima persik\xc4\x97l\xc4\x97 \xc4\xaf Vrelando miestel\xc4\xaf netoli Utrechto, 1629 m. \xe2\x88\x92 \xc4\xaf Zandam\xc4\x85 prie Amsterdamo. Neai\xc5\xa1ku, ar Judita keliavo su \xc5\xa1eima. Kelion\xc4\x97s gali paai\xc5\xa1kinti Utrechto karavad\xc5\xbeist\xc5\xb3 stiliaus \xc4\xaftak\xc4\x85 jos k\xc5\xabryboje. Kita vertus, \xc5\xa1i \xc4\xaftaka gal\xc4\x97jo persiduoti i\xc5\xa1 kurio nors F. Halso aplinkos tapytoj\xc5\xb3. Ji dokumentuota liudytoja 1631 m. lapkrit\xc4\xaf Harleme F. Halso vaiko krik\xc5\xa1tynose. Gali b\xc5\xabti, kad Judita mok\xc4\x97si pas Frans Pietersz de Grebber (1573\xe2\x80\x931643). Gali b\xc5\xabti, kad mok\xc4\x97si pas Frans\xc4\x85 Hals\xc4\x85. Tik\xc4\x97tina, kad Judita gal\xc4\x97jo mokintis pas F. Halso brol\xc4\xaf tapytoj\xc4\x85 Dirk\xc4\x85 Hals\xc4\x85. Nuo 1629 m. \xc5\xbeinomi datuoti ir pasira\xc5\xa1yti Juditos paveikslai. Tik\xc4\x97tina, kad ji prad\xc4\x97jo dirbti savaranki\xc5\xa1kai nuo 1627 m._NEWLINE_1633 m. Judita Leister buvo priimta \xc4\xaf Harlemo \xc5\xa0v. Luko vardo tapytoj\xc5\xb3 gildij\xc4\x85. 1635 m. minima, kad ji tur\xc4\x97jo tris mokinius. Vienas j\xc5\xb3, Willem Woutersz, per\xc4\x97jo mokintis pas F. Hals\xc4\x85 ir Judita Leister pareikalavo i\xc5\xa1 jo motinos sumok\xc4\x97ti netesybas. 1636 m. Judita Leister i\xc5\xa1tek\xc4\x97jo u\xc5\xbe tapytojo Jan Miense Molenaer (1609/1610\xe2\x80\x931668). Po vedyb\xc5\xb3 Judita tap\xc4\x97 ma\xc5\xbeai. Jos ir vyro paveikslus sunku atskirti, nes jie naudojosi ta pa\xc4\x8dia studija, tais pa\xc4\x8diais modeliais ir tikriausiai dirbo prie vienas kito paveiksl\xc5\xb3. Su vyru Judita persik\xc4\x97l\xc4\x97 \xc4\xaf Amsterdam\xc4\x85, kur gyveno bent iki 1648 m., kada \xc5\xa1eima \xc4\xafsigijo nam\xc4\x85 Hemsted\xc4\x97je prie Harlemo. Judita Leister mir\xc4\x97 1660 m. vasario 10 d. Hemsted\xc4\x97je. Jos k\xc5\xabrybinis stilius artimas F. Halso manierai ir iki XIX a. pabaigos visa Leister k\xc5\xabryba buvo priskiriama Fransui Halsui arba jo aplinkos tapytojams. Juditos Leister paveiksluose da\xc5\xbeniausiai vaizduojami vienas ar pora veik\xc4\x97j\xc5\xb3 kasdieni\xc5\xa1kose situacijose, ji yra nutapiusi natiurmort\xc5\xb3.'